Vyhlásenie 
Ministerstva práce, sociálnych vecí a rodiny Slovenskej republiky 

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, sa predkladá na rokovanie vlády Slovenskej republiky s týmito rozpormi:
1.	Ministerstvo financií Slovenskej republiky
- žiada v nadväznosti na zavedenie preddavkového platenia poistného na sociálne poistenie ustanoviť rozšírený účel, na ktorý Sociálna poisťovňa údaje zbiera a rovnako aj okruh údajov, ktoré Sociálna poisťovňa zbiera (§ 170) a rozšíriť okruh údajov poskytovaných zamestnávateľmi a zamestnancami Sociálnej poisťovni (o miesto výkonu práce, veľkosť pracovného úväzku, celkový počet hodín platených zamestnancom pracujúcim na plný úväzok alebo skrátený pracovný čas a druh práce vykonávanej zamestnancom) za účelom zásadného zlepšenia kvality hodnotenia a tvorby rozsiahleho množstva politík.

2.	Ministerstvo zahraničných vecí a európskych záležitostí Slovenskej republiky
- žiada vykonať úpravu návrhu tak, aby bol eliminovaný negatívny dopad ročného zúčtovania sociálneho poistenia na čistý príjem dotknutých zamestnancov MZVaEZ SR, keďže ročné zúčtovanie v sociálnom poistení zasiahne neprimerane znížením čistých ročných príjmov štátnych zamestnancov dočasne vyslaných na vykonávanie štátnej služby do cudziny a zamestnancov v súvislosti s výkonom práce vo verejnom záujme v zahraničí a v prípade neakceptovania uvedenej pripomienky žiada v návrhu zohľadniť rozpočtový dopad na výdavky kapitoly MZVaEZ SR v hlavnej kategórii 600 Bežné výdavky v kategórii 620 Poistné a príspevok do poisťovní vo výške 400 000 eur za jeden kalendárny rok a zabezpečiť tak zvýšenie limitu výdavkov kapitoly MZVaEZ SR o 400 000 eur ročne.

3.	Národná rada občanov so zdravotným postihnutím v Slovenskej republike 
 - navrhuje rozšíriť povinné dôchodkové poistenie (tzv. poistencov štátu) na fyzické osoby, ktoré sa starajú o inú fyzickú osobu odkázanú na opatrovanie, avšak nie je im vyplácaný peňažný príspevok na opatrovanie podľa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia z dôvodu zákonom definovaného prekročenia hranice príjmu a
 
- navrhuje, aby za opatrovateľov a za osobných asistentov platil štát poistné na dôchodkové poistenie a poistné do rezervného fondu z vymeriavacieho základu, ktorým je mesačne 60 % jednej dvanástiny všeobecného vymeriavacieho základu platného v kalendárnom roku, ktorý dva roky predchádza kalendárnemu roku, za ktorý sa platí poistné.